ناسح عەبدوڵڵا سەبغەتوڵڵا (ناسح حەیدەری)
ناسح عەبدوڵڵا سەبغەتوڵڵا کەبەناسح حەیدەری ناسراوە، شاعیرو روناکبیرێکی هەڵکەوتووی کوردستانە.
ساڵی 1898 لەئامێزی خێزانیکی روناکبیرو زانستپەروەردا لە قەڵای هەولێر لەدایک بووە.
قۆناغەکانی خوێندنی لە هەولێر تەواو کردووە و ساڵی 1925 بەفەرمانبەر دامەزراوە و ماوەی 30 ساڵ خزمەتی کردووە و ساڵی 1955 خانەنشین بووە.
حەیدەری بەحوکمی ئەوەی لەخانەوادەیەکی رۆشنبیردا گەورە بوو بوو، هەر لەمنداڵیەوە خولیای شیعر و ئەدەب بووە و لەژێر کاریگەری شیعرەکانی نالی و سالم و کوردی و حاجی قادری کۆیی و مەحویدا بووە.
حەیدەری زمانەکانی کوردی و عەرەبی و فارسی و تورکی زانیوە و بەزمانەکانی عەرەبی و کوردی شیعری نوسیوە.
هەموو شیعرەکانی لە دووتوێی دیوانێکی 268 لاپەڕەییدا کۆکراوەتەوە و چاپکراوە.
ئەم شاعیرو روناکبیرە ناسراوەی کورد لە 2ی تشرینی دووەمی 1986 لەتەمەنی 88 ساڵیدا کۆچی دوایی کرد و لە گۆڕستانی تایبەتی خانەوادەی حەیدەری لەشاری هەولێر بەخاک سپێردراوە.